Liderii PSD și PNL au stabilit să meargă pe candidaturi comune pentru conducerea mai multor sectoare din București, potrivit unor surse din conducerile celor două partide, dar și în cazul primăriilor și șefiilor de Consilii Județene din alte orașe aflate acum sub conducerea USR. Primul nume de pe lista pentru europarlamentare ar urma să fie Mihai Tudose.
Potrivit surselor "Adevărul", liderii PNL și PSD au decis în ședința Coaliției de guvernare candidaturi comune în cazul mai multor primării și conduceri de Consilii Județene:
• candidaturi comune la municipiile Brașov ( PNL) și Bacău (PSD);
• candidaturi comune în Timiș: CJ la PSD și Timișoara la PNL
• analiza posibilității unor candidaturi comune la Satu Mare si Mures (fara decizie luata)
Pentru conducerea primăriei Brașov, George Scripcaru ar fi opțiunea propusă de PNL. Pentru Primăria Bacău, opțiunea PSD ar fi Sergiu Sechelariu.
Pentru conducerea Consiliului Județean Timiș se va merge pe opțiunea candidatului PSD, care este Alfred Simonis. Nicolae Ciucă a declarat vineri, la Timișoara, că a stabilit ca Nicolae Robu să fie candidatul PNL la Primăria Timișoara încă de anul trecut.
Situația din Capitală
În Capitală, pentru conducerea Sectorului 1 va fi susținut de ambele partide candidatul PNL, George Tuță.
În cazul sectoarelor 2 și 5 vor fi susținuți candidații PSD, Dan Cristian Popescu, respectiv Rareș Hopincă.
Tudose, cap de listă la europarlamentare
Potrivit surselor Adevărul, fostul premier Mihai Tudose ar urma să fie capul de listă pentru alegerile europarlamentare.